שני בני אדם נהרגו ו-16 נפצעו במהלך קטטה המונית במועצה הבדואית כסייפה שבנגב. הסכסוך האלים התגלע הלילה (יום א') בין משפחות ביישוב. מחקירה ראשונית של המשטרה עולה כי בני אחת המשפחות דרסו במכונית את בני המשפחה השנייה, ובמקום נשמעו גם קולות ירי. ההרוגים הם גבר כבן 50 וגבר נוסף כבן 30. אדם אחד נפצע באורח קשה מאוד, ואושפז במחלקת טיפול נמרץ. שלושה במצב בינוני והיתר במצב קל. הם פונו לבית החולים סורוקה בבאר שבע.

הרקע לקטטה הוא סכסוך בין אחת המשפחות בכסייפה למשפחות המתגוררות בפזורה של המועצה המקומית. הקטטה החלה אמש לאחר שצעירים המתגוררים מחוץ לכסייפה נהגו בצורה פרועה בתוך היישוב. לפי עדי ראייה למקום הגיע רכב שירה צרור לאוויר, ולפיכך בני המשפחה המקומית התקהלו בכביש. זמן קצר לאחר מכן הגיע רכב פרטי שדרס את בני המשפחה. הקטטה הסתיימה בהתערבות נכבדי היישוב וכוחות משטרה שהתייצבו במקום. בעקבות המקרה הוכרזו 3 ימי אבל במועצת כסייפה.

פינוי הפצועים לבית החולים סורוקה, הלילה (צילום: דוברות מד"א)

"מישהו בא ופשוט דרס אותם", סיפר עד ראייה ל-ynet. שייח סאלח אבו חמיד, המתגורר בכסייפה, הוסיף: "זה הזמן של המשטרה. הכול בידי המשטרה".

המשטרה טרם עצרה חשודים במעשה. שייח איברהים אלעמור אמר: "זה אסון כפול. שני הרוגים. צריך לשלוט במצב, ואנחנו סומכים על משטרת ישראל שתתפוס את מי שעשו את המעשה הנורא הזה. זה אסון כבד".

בראיון לאולפן ynet הוא הוסיף כי עד כה לא ידועה הסיבה לפרוץ הקטטה. "לא היה סכסוך לפני זה ואין כלום, אפילו סטירה אחת לא הייתה. אף אחד לא חשב על זה בכלל". עם זאת, סיפר כי ההמולה החלה לאחר שתושב היישוב ירה באזור, ותושבים אחרים הגיעו לשם בעקבות זאת כדי "לבדוק את היריות". הוא סיפר כי אנשים התקהלו בצד, "והוא יצא מהמסלול שלו ונכנס באנשים, היו איזה 50 אולי. הוא יצא במכוון מהמסלול שלו ונכנס באנשים. זו התוצאה".

אלעמור שם את מבטחו במשטרה: "אני בטוח שהם יכולים להשליט סדר, הם יכולים לתפוס את העבריין שעשה את המעשים האלה".

חובש בכיר במד"א, ישראל כץ שטיפל בפצועים, סיפר: "קיבלנו דיווח על מספר פצועים בתאונת דרכים ויצאנו למקום בכוחות גדולים של מד"א. על הכביש הראשי סמוך לכניסה לכפר חברנו עם כמה כלי רכב

שהוציאו את הפצועים, והעברנו את הפצועים שסבלו בעיקר מחבלות בראש ובגפיים לאמבולנסים ולניידות טיפול נמרץ. פינינו אותם לבית החולים תוך כדי טיפול רפואי כשמצבם בינוני וקשה".

"נשמעו יריות בתוך כסייפה והוצאנו כוחות גדולים, בהם חמש ניידות טיפול נמרץ ושבעה אמבולנסים", סיפר מנהל מד"א נגב, איציק אלפסי. "רוב הנפגעים סובלים מפגיעות רב-מערכתיות, בעקבות פגיעת הרכב" הוא סיפר כי איש לא נפגע מירי, אך רק ברגע שהוא נפסק כוחות החילוץ נכנסו עם אפודי מגן וטיפלו בפצועים.